Angry Birds, Twitter og Shazam. For mange danskere er de såkaldte applikationer med spil og andre programmer til smartphones ren volapyk. For selvom der ifølge Danmarks Statistik findes en smartphone i hver tredje danske familie, er der mange danskere, der ikke aner, hvordan de skal bruge telefonens mail, internet og applikationer. Kun hver anden af smartphone-brugerne går flere gange dagligt på internettet med telefonen for at tjekke nyheder, vejrudsigter eller mails. Det viser en undersøgelse, TDC har foretaget blandt deres smartphone-kunder. I undersøgelsen svarer hver tiende, at de aldrig nogensinde går på nettet med deres smartphone, mens hver fjerde aldrig bruger telefonens applikationer. De kunne lige så godt have haft en almindelig mobiltelefon, som bare kan sms'e og ringe op. Hos TDC vurderer man, at det specielt er de ældre kunder, der halter bagud med deres smartphones, og man erkender, at kunderne i langt højere grad skal hjælpes i gang med deres nye smartphones.

Opsummering:
Kun hver anden smartphone-bruger er flere gange dagligt på nettet med telefonen, viser undersøgelse fra TDC.